
Silke. Sukker. Sand
Nyt musikdramatisk værk om råstoffer, kolonihistorie og global handel får premiere i Helsingør
Silke. Sukker. Sand får premiere i Helsingør den 30. juli. Forestillingen er skabt og instrueret af Marie Dahl og er den første forestilling fra det nye kompagni Marie Dahl Assembly, etableret efter hendes mangeårige samarbejde med Kirsten Dehlholm som medskaber og instruktør på Hotel Pro Forma. Marie Dahl Assembly viderefører erfaringer fra Hotel Pro Formas nyskabende, tværæstetiske scenekunst af høj kvalitet, og bringer det i nye retninger. 
Silke. Sukker. Sand tager udgangspunkt i de tre materialers rolle gennem historien i verdenshandel, kolonihistorie og nutidens globale økonomi og geopolitik.

En vokal performance i tre satser
Fem sangere fra Ars Nova Copenhagen synger et nykomponeret vokalværk i tre satser, skrevet af komponisterne Tiange Zhou (Kina), Blasio Kavuma (UK) og Arnannguaq Gerstrøm (Grønland) og akkompagneret af elektronisk musik. De tre satser tager hver sit materiale som udgangspunkt – silke, sukker og sand – og undersøger historien, materialiteten og naturen bag råvarer, der har præget verdens udvikling.
Med en minimalistisk scenografi arbejder Marie Dahl i forestillingen med et stærkt visuelt og sanseligt udtryk: Tre af sangerne sidder på høje stole i store skulpturelle kostumer i tre lag, der fungerer som både kostume og scenografi. Mellem hver sats løsnes et lag og falder til gulvet, så en ny materialitet, en ny tid og et nyt sted træder frem, mens historiens rester samler sig i rummet.
Lysdesignet fungerer som et bærende rum- og dynamikskabende element, og koreografien udfolder Marie Dahls stiliserede og allegoriske sceniske udtryk.

Tre råstoffer, tre fortællinger
Silke og sukker var blandt de importvarer fra ikke-vestlige lande, der sikrede Europa rigdom og magt. Koloniseringens og industrialiseringens spor mærkes fortsat politisk, menneskeligt og klimamæssigt. I dag videreføres historien gennem udvinding og handel med sand - verdens næstmest anvendte naturressource - som spiller en voksende geopolitisk rolle.

En fortælling på tværs af tid og geografi
Librettoen bevæger sig på tværs af tid og geografi i en samlet fortælling med udgangspunkt i de tre materialers storhedstid fra 5000 f.v.t. til i dag.
Silkens historie begynder i Kina og følger dens betydning for verdenshandelens fremvækst og forbindelsen mellem kontinenter, kulturer og religioner – og det europæiske begær efter luksusvarer, som blev kimen til kolonialiseringen.
Sukkerets historie bevæger sig fra indiske produktionstraditioner til portugisiske plantager i Brasilien, slavehandel, ødelagte økosystemer og industrialisering. Den rummer plantagernes rædsler og deres spor i nutiden samt nutidens afhængighed og sundhedsmæssige konsekvenser.
Sand er værkets sidste sats; om den tusindårige skabelsesproces og om glasset og betonens betydning i civilisationshistorien. Om en ressource, vi opfatter som uendelig, men som er ved at slippe op – og om menneskets manglende evne til at lære af historien.
I tekst, musik og iscenesættelse åbner forestillingen for ligheder og forskelle i de historiske sammenhænge, hvor menneskets begær efter det skønne, det søde og det store løber som en rød tråd.

Verdens historie i en sukkerknald
“Vi glæder os enormt meget til at præsentere dette værk i Helsingør, en af Danmarks ældste havne- og handelsbyer. Materialer eller varer som silke, sukker og sand har forbundet mennesker på tværs af kulturer, religioner, kontinenter og tider. De har opbygget imperier og fældet herskere. De er meget mere end blot det vi ser eller holder i hånden. Verdens og menneskets historie udfolder sig i et sandkorn, i en sukkerknald eller en silketråd, hvis vi ser efter.”, siger Marie Dahl.

Premiere i Helsingør
Forestillingen præsenteres i et samarbejde med Kulturværftet og Helsingør Teater som en del af Passage Festival 2026. Premieren sker i forbindelse med Helsingørs 600-års jubilæum som købstad – en historisk ramme, der giver værkets fortælling om handel og råstoffer en særlig resonans. 
Søs Krogh Vikkelsøe, leder af Kulturværftet, siger:
“At Silke. Sukker. Sand får premiere i Helsingør er både symbolsk og oplagt. Byen har i århundreder fungeret som port til Østersøen og centrum for en international handelsøkonomi, og værkets tematikker taler direkte ind i den historiske arv, som stadig præger os. For Kulturværftet er det derfor en særlig glæde at danne ramme om en forestilling, der med stor kunstnerisk styrke spejler både vores fortid og vores nutid. I et år, hvor vi fejrer Helsingørs købstadsjubilæum, er det ekstra meningsfuldt at præsentere et værk, der minder os om, hvordan materialer, handel og menneskers møder har formet byen — og stadig gør det. Vi ser frem til at byde publikum velkommen til en oplevelse, der både rækker tilbage og peger frem.”

For Passage Festival og Helsingør Teater rummer premieren også en særlig betydning. 
Leder af Passage Festival, Jens Frimann Hansen, siger: 
”Silke. Sukker. Sand har dybe rødder i både tid og rum. For mange år siden var jeg med Helsingør Teater i Odessa sammen med Kirsten Dehlholm og Hotel Pro Forma i projektet SEAS, der kunstnerisk udforskede havnebyer og -forbindelser på tværs af Europa. Vi talte om Europas dobbelte historie om velstand – en velstand, der i høj grad bygger på udnyttelsen af andre.
Derfor er det særligt meningsfuldt, at Silke. Sukker. Sand nu får premiere i jubilæumsåret for Helsingør som købstad. Det værket peger på – at vi stadig er midt i de samme bevægelser, hvor ressourcer udvindes og handles med geopolitiske konsekvenser – kan netop iagttages hér fra Helsingør, når skibstrafikken glider gennem Øresund forbi Kronborg.”

Produktion: Marie Dahl Assembly
Lydtekniker: David Elberling
Lystekniker: Ro Kongshaug
Skrædder: Laura Bidstrup

Silke. Sukker. Sand er støttet af: Statens Kunstfond, Augustinus Fonden, Beckett-Fonden, Knud Højgaards Fond, Louis-Hansen Fonden, William Demant Fonden og Dansk Musiker Forbund

Marie Dahl Assembly
Et nyt kunstnerisk kompagni grundlagt af instruktør Marie Dahl og producent Lisbeth Jacobi. Kompagniet skaber værker, hvor musik, fortælling og tværæstetiske greb mødes i et nutidigt, sansende udtryk. Kompagniet har afsæt i Dahl og Jacobis fælles fortid hos Hotel Pro Forma. https://mariedahlassembly.com/

Helsingør Teater & Passage Festival
Helsingør Teater står bag Passage Festival, en årlig international festival for scenekunst i det offentlige rum. Hver sommer forvandles både Helsingørs bykerne, boligområder og omegn til levende scener for internationale og danske kunstnere inden for performance, dans, cirkus og eksperimenterende scenekunst. www.passagefestival.nu 

Kulturværftet
Kulturværftet er et moderne kulturcenter og et regionalt spillested centralt placeret i Kulturhavn Kronborg i Helsingør Kommune. Årligt besøger 550.000 gæster huset, og 140.000 deltager i Kulturværftets kulturprogram, heraf 50.000 koncertgæster til de årlige 250 koncerter. www.kuto.dk 

Helsingør Købstadsjubilæum
I 2026 fejrer Helsingør, at det er 600 år siden, byen fik sine købstadsprivilegier af Erik af Pommern den 2. juni 1426. Jubilæet markeres som et helt års festligheder med kultur, kunst, foreningsliv, maritime arrangementer og events i hele byen. www.detskerihelsingor.dk/koebstadsjubilaeum-2026

	
	
	



